Document ID: 32002R0154

ΚΑΝΟΝΙΣΜΌΣ (ΕΚ) αριθ. 154/2002 ΤΟΥ ΣΥΜΒΟΥΛΊΟΥ
της 21ης Ιανουαρίου 2002
σχετικά με την τροποποίηση του κανονισμού (ΕΟΚ) αριθ. 2358/71 για την κοινή οργάνωση αγοράς στον τομέα των σπόρων προς σπορά, και με τον καθορισμό, για τις περιόδους εμπορίας 2002/03 και 2003/04, των ποσών της ενίσχυσης που χορηγείται στον τομέα των σπόρων προς σπορά
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας τα ακόλουθα:
(1)
Το άρθρο 3 παράγραφος 2 του κανονισμού (ΕΟΚ) αριθ. 2358/71 (4), ορίζει ότι το ποσό της ενίσχυσης πρέπει να καθορίζεται λαμβανομένης υπόψη, μεταξύ άλλων, της ανάγκης να διασφαλίζεται η ισορροπία μεταξύ του όγκου της παραγωγής που είναι αναγκαία στην Κοινότητα και των δυνατοτήτων διάθεσης αυτής της παραγωγής. Από τη συγκομιδή της περιόδου εμπορίας 1994/95, η παραγωγή σπόρων προς σπορά καθώς και η εξαγωγή τους αυξάνονται σταθερά ενώ, παράλληλα, τα αποθέματα των κοινοτικών σπόρων προς σπορά έφθασαν σε επίπεδα που μπορούν να διαταράξουν την ισορροπία της αγοράς των σπόρων προς σπορά.
(2)
Για το σκοπό αυτό, φαίνεται δικαιολογημένη η δημιουργία ενός μηχανισμού σταθεροποίησης της παραγωγής σπόρων προς σπορά, εκτός των σπόρων προς σπορά ρυζιού, για τους οποίους ο μηχανισμός αυτός ισχύει ήδη. Ο μηχανισμός σταθεροποίησης για τους σπόρους προς σπορά εκτός των σπόρων προς σπορά ρυζιού, θα πρέπει να καθορίσει μια μέγιστη ποσότητα η οποία θα μπορεί να τυγχάνει της ενίσχυσης, και η οποία καθορίζεται βάσει του αντιπροσωπευτικού μέσου όρου των ποσοτήτων που συγκομίζονται κατά τη διάρκεια μιας πρόσφατης περιόδου αναφοράς, καθώς και ένα περιθώριο για να λαμβάνονται υπόψη οι κυκλικές διακυμάνσεις που χαρακτηρίζουν την παραγωγή των σπόρων προς σπορά. Θα πρέπει επίσης να δημιουργηθούν οι προϋποθέσεις που θα επιτρέπουν την ανάπτυξη ή τη διατήρηση των βιώσιμων μικρών κυκλωμάτων παραγωγής, μέσω της εξασφάλισης μιας ελάχιστης ποσότητας για τα κράτη μέλη με μικρή ή καθόλου παραγωγή σπόρων προς σπορά.
(3)
Ο κανονισμός (ΕΟΚ) αριθ. 2358/71 αναφέρει στο παράρτημά του τις ποικιλίες του Lolium perenne L. υψηλής ανθεκτικότητας, όψιμες ή μη όψιμες, τις νέες ποικιλίες και άλλες καθώς και τις ποικιλίες χαμηλής ανθεκτικότητας, ημιόψιμες, ημιπρώιμες ή πρώιμες. Δεδομένου ότι οι τιμές αυτών των ποικιλιών στις εξωτερικές αγορές δεν δικαιολογούν πλέον αυτή τη διάκριση, είναι σκόπιμο να καταργηθεί η διάκριση των σπόρων προς σπορά του Lolium perenne L. σε τρεις ομάδες ποικιλιών και να καθορισθεί ένα ενιαίο ποσοστό ενίσχυσης.
(4)
Για τους σπόρους προς σπορά που αναφέρονται στο παράρτημα του κανονισμού (ΕΟΚ) αριθ. 2358/71 και οι οποίοι θα διατεθούν στο εμπόριο κατά τη διάρκεια των περιόδων εμπορίας 2002/03 και 2003/04, η κατάσταση της αγοράς στην Κοινότητα και η προβλεπόμενη εξέλιξή της δεν επιτρέπουν να εξασφαλισθεί ισότιμο εισόδημα για τους παραγωγούς. Θα πρέπει να χορηγείται ενίσχυση στην παραγωγή αυτών των σπόρων προς σπορά.
(5)
Το άρθρο 3 παράγραφος 2 του κανονισμού (ΕΟΚ) αριθ. 2358/71 προβλέπει ότι το ποσό της ενίσχυσης πρέπει να καθορίζεται λαμβανομένης υπόψη, αφενός, της ανάγκης να διασφαλίζεται η ισορροπία μεταξύ του όγκου της παραγωγής που είναι αναγκαία στην Κοινότητα και των δυνατοτήτων διάθεσης αυτής της παραγωγής και, αφετέρου, των τιμών αυτών των προϊόντων στις εξωτερικές αγορές.
(6)
Η εφαρμογή αυτών των κριτηρίων συνεπάγεται τον καθορισμό του ποσού των ενισχύσεων που ισχύουν για τις περιόδους εμπορίας 2002/03 και 2003/04 στα επίπεδα που αναφέρονται στο παράρτημα.
(7)
Τα αναγκαία μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2358/71 τροποποιείται ως εξής:
1.
Στο άρθρο 3 η παράγραφος 4α αντικαθίσταται από το ακόλουθο κείμενο:
«4α. Η μέγιστη ποσότητα σπόρων προς σπορά η οποία τυγχάνει ενισχύσεως στην Κοινότητα καθορίζεται σύμφωνα με τη διαδικασία που προβλέπεται στην παράγραφο 5. Η ποσότητα αυτή κατανέμεται ανά κράτος μέλος παραγωγής.
Η μέγιστη ποσότητα σπόρων προς σπορά, εκτός των σπόρων προς σπορά ρυζιού, η οποία τυγχάνει ενισχύσεως, ισούται προς το άθροισμα των ποσοτήτων που αφορούν έκαστο κράτος μέλος, οι οποίες καθορίζονται βάσει του μέσου όρου των συγκομισθεισών ποσοτήτων που ελήφθησαν υπόψη για τις περιόδους εμπορίας 1996/97 έως 2000/2001, αποκλειομένων των δύο ακραίων περιπτώσεων, προσαυξημένων κατά 5 %.
Όταν, για ένα κράτος μέλος, η ποσότητα που καθορίζεται κατ' εφαρμογήν του δευτέρου εδαφίου δεν υπερβαίνει τους 800 τόνους, χορηγείται στο εν λόγω κράτος μέλος πρόσθετη ποσότητα 300 τόνων.
Εάν, για τους σπόρους προς σπορά, εκτός από τους σπόρους προς σπορά ρυζιού, το συνολικό άθροισμα των ποσοτήτων, για τις οποίες υποβάλλεται αίτηση ενίσχυσης στα κράτη μέλη παραγωγής, υπερβαίνει τη μέγιστη ποσότητα που καθορίζεται στην Κοινότητα, η ενίσχυση μειώνεται για την επόμενη περίοδο εμπορίας, για κάθε ενδιαφερόμενο κράτος μέλος, κατ' αναλογία της υπέρβασης της ορισθείσας εθνικής ποσότητας, λαμβανομένων υπόψη των ποσοτήτων οι οποίες δεν χρησιμοποιήθηκαν από τα κράτη μέλη. Στην περίπτωση αυτή, η Επιτροπή καθορίζει τα ποσοστά μείωσης που εφαρμόζονται για κάθε κράτος μέλος παραγωγής.»
2.
Το άρθρο 10 απαλείφεται.
3.
Το άρθρο 11 αντικαθίσταται από το ακόλουθο κείμενο:
«Άρθρο 11
1. Η Επιτροπή επικουρείται από τη διαχειριστική επιτροπή σπόρων προς σπορά (εφεξής καλούμενη “επιτροπή”).
2. Οσάκις γίνεται αναφορά στο παρόν άρθρο, εφαρμόζονται τα άρθρα 4 και 7 της απόφασης 1999/468/ΕΚ.
Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε ένα μήνα.
3. Η επιτροπή θεσπίζει τον εσωτερικό της κανονισμό.»
Άρθρο 2
Για τις περιόδους εμπορίας 2002/03 και 2003/04, τα ποσά της ενίσχυσης που χορηγούνται στον τομέα των σπόρων προς σπορά και η οποία προβλέπεται στο άρθρο 3 του κανονισμού (ΕΟΚ) αριθ. 2358/71, καθορίζονται στο παράρτημα του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιουλίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιανουαρίου 2002.

Labels: 19
5
6